CELEX: 32011D0164
Language: el
Date: 2011-03-16 00:00:00
Title: 2011/164/ΕΕ: Απόφαση της Επιτροπής, της 16ης Μαρτίου 2011 , με την οποία επιτρέπεται προσωρινά η εμπορία ορισμένων σπόρων του είδους Triticum aestivum, που δεν πληρούν τις απαιτήσεις της οδηγίας 66/402/ΕΟΚ του Συμβουλίου [κοινοποιηθείσα υπό τον αριθμό Ε(2011) 1634]  Κείμενο που παρουσιάζει ενδιαφέρον για τον ΕΟΧ

17.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 70/47
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 16ης Μαρτίου 2011
   με την οποία επιτρέπεται προσωρινά η εμπορία ορισμένων σπόρων του είδους Triticum aestivum, που δεν πληρούν τις απαιτήσεις της οδηγίας 66/402/ΕΟΚ του Συμβουλίου
   [κοινοποιηθείσα υπό τον αριθμό Ε(2011) 1634]
   (Κείμενο που παρουσιάζει ενδιαφέρον για τον ΕΟΧ)
   (2011/164/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά (1), και συγκεκριμένα το άρθρο 17 παράγραφος 1,
   Εκτιμώντας τα ακόλουθα:
   
               (1)
            
            
               Στις Κάτω Χώρες η ποσότητα των διαθέσιμων σπόρων προς σπορά του εαρινού σιταριού (Triticum aestivum) της κατηγορίας «πιστοποιημένος σπόρος για σπορά», που ανήκει στις ποικιλίες Baldus, Granny, KWS Aurum, Lavett, Minaret, Pasteur, Taifun, Thasos, Trappe, Tybalt και Zirrus, που είναι κατάλληλες για τις εθνικές περιβαλλοντικές συνθήκες και που πληρούν τις απαιτήσεις της οδηγίας 66/402/ΕΟΚ σχετικά με τις επιτόπιες επιθεωρήσεις, είναι ανεπαρκής και, επομένως, ακατάλληλη για να ανταποκριθεί στις ανάγκες του εν λόγω κράτους μέλους.
            
         
               (2)
            
            
               Η ζήτηση για τον εν λόγω σπόρο προς σπορά δεν δύναται να ικανοποιηθεί με σπόρο από άλλα κράτη μέλη ή από τρίτες χώρες που να πληροί όλες τις απαιτήσεις που προβλέπονται στην οδηγία 66/402/ΕΟΚ.
            
         
               (3)
            
            
               Κατά συνέπεια, θα πρέπει να επιτραπεί στις Κάτω Χώρες να χορηγούν άδεια εμπορίας σπόρων προς σπορά ποικιλιών που υπάγονται σε λιγότερο αυστηρές απαιτήσεις από εκείνες που εφαρμόζονται στον πιστοποιημένο σπόρο προς σπορά, για περίοδο που λήγει στις 30 Απριλίου 2011 και για μέγιστη ποσότητα μέχρι 330 τόνους.
            
         
               (4)
            
            
               Επιπροσθέτως, πρέπει να δοθεί άδεια σε άλλα κράτη μέλη, που είναι σε θέση να προμηθεύσουν στις Κάτω Χώρες σπόρους προς σπορά των εν λόγω ποικιλιών, είτε αυτοί συγκομίστηκαν σε κράτος μέλος είτε σε τρίτη χώρα, να επιτρέψουν την εμπορία τέτοιων σπόρων προς σπορά.
            
         
               (5)
            
            
               Είναι σκόπιμο να ενεργήσουν οι Κάτω Χώρες, ως συντονιστής, ώστε να εξασφαλιστεί ότι η συνολική ποσότητα των σπόρων προς σπορά, για την οποία χορηγείται άδεια, σύμφωνα με την παρούσα απόφαση, δεν υπερβαίνει την ανώτατη ποσότητα που προβλέπεται από την παρούσα απόφαση.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η εμπορία στην Ένωση σπόρων προς σπορά εαρινού σιταριού (Triticum aestivum) της κατηγορίας «πιστοποιημένος σπόρος προς σπορά» που ανήκει στις ποικιλίες Baldus, Granny, KWS Aurum, Lavett, Minaret, Pasteur, Taifun, Thasos, Trappe, Tybalt και Zirrus που δεν πληροί τις απαιτήσεις του σημείου 7 του παραρτήματος της οδηγίας 66/402/ΕΟΚ όσον αφορά τις επιτόπιες επιθεωρήσεις επιτρέπεται.
   Η εν λόγω άδεια χορηγείται για συνολική ποσότητα μέχρι 330 τόνους και για περίοδο που λήγει στις 30 Απριλίου 2011.
   2.   Επιπλέον της τηρήσης των απαιτήσεων επισήμανσης της οδηγίας 66/402/ΕΟΚ, η επίσημη ετικέτα αναφέρει ότι ο σπόρος προς σπορά δεν πληροί τις απαιτήσεις του σημείου 7 του παραρτήματος I της εν λόγω οδηγίας αναφορικά με τις επιτόπιες επιθεωρήσεις.
   Άρθρο 2
   1.   Κάθε προμηθευτής σπόρων προς σπορά που επιθυμεί να διαθέσει στην αγορά τους σπόρους που αναφέρονται στο άρθρο 1 υποβάλλει αίτηση αδειοδότησης στο κράτος μέλος στο οποίο εδρεύει ή στο οποίο πραγματοποιεί εισαγωγές. Στην αίτηση προσδιορίζεται η ποσότητα των σπόρων που ο προμηθευτής επιθυμεί να διαθέσει στην αγορά.
   2.   Το ενδιαφερόμενο κράτος μέλος χορηγεί στον προμηθευτή την άδεια να διαθέσει αυτό τον σπόρο προς σπορά στην αγορά, εκτός εάν:
   
               α)
            
            
               υπάρχουν επαρκείς αποδείξεις με βάση τις οποίες αμφισβητείται η ικανότητα του προμηθευτή να διαθέσει στην αγορά την ποσότητα των σπόρων προς σπορά για την οποία υπέβαλε αίτηση χορήγησης άδειας, ή
            
         
               β)
            
            
               λαμβάνοντας υπόψη τις πληροφορίες που παρέχονται από το κράτος μέλος- συντονιστή σύμφωνα με τα όσα αναφέρονται στο τρίτο εδάφιο του άρθρου 3, η χορήγηση της άδειας θα είχε ως αποτέλεσμα την υπέρβαση της μέγιστης συνολικής ποσότητας σπόρων που αναφέρεται στο άρθρο 1 παράγραφος 1.
            
         Όσον αφορά το στοιχείο β), σε περίπτωση που η μέγιστη συνολική ποσότητα επιτρέπει τη χορήγηση άδειας για μέρος μόνο της ποσότητας που προσδιορίζεται στην αίτηση, το ενδιαφερόμενο κράτος μέλος μπορεί να χορηγήσει άδεια στον προμηθευτή για τη διάθεση της εν λόγω μικρότερης ποσότητας στην αγορά.
   Άρθρο 3
   Τα κράτη μέλη συνεργάζονται σε διοικητικό επίπεδο για την εφαρμογή της παρούσας απόφασης.
   Οι Κάτω Χώρες ενεργούν ως κράτος μέλος-συντονιστής προκειμένου να διασφαλιστεί ότι η ποσότητα των σπόρων προς σπορά που θα εγκρίνεται για διάθεση στην αγορά της Ένωσης από τα κράτη μέλη σύμφωνα με την παρούσα απόφαση δεν θα υπερβεί τη μέγιστη συνολική ποσότητα σπόρων που αναφέρεται στο άρθρο 1 παράγραφος 1.
   Κάθε κράτος μέλος που λαμβάνει αίτηση σύμφωνα με το άρθρο 2 κοινοποιεί αμέσως στο κράτος μέλος-συντονιστή την ποσότητα την οποία καλύπτει η αίτηση. Το κράτος μέλος-συντονιστής ενημερώνει αμέσως το κράτος μέλος από το οποίο έλαβε την κοινοποίηση σχετικά με το εάν η χορήγηση άδειας θα έχει ως αποτέλεσμα την υπέρβαση της μέγιστης ποσότητας.
   Άρθρο 4
   Τα κράτη μέλη κοινοποιούν αμέσως στην Επιτροπή και στα άλλα κράτη μέλη τις ποσότητες για τις οποίες χορήγησαν άδεια εμπορίας σύμφωνα με την παρούσα απόφαση.
   Άρθρο 5
   Η παρούσα απόφαση λήγει στις 30 Απριλίου 2011.
   Άρθρο 6
   Η παρούσα απόφαση απευθύνεται στα κράτη μέλη.
   
      Βρυξέλλες, 16 Μαρτίου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ 125 της 11.7.1966, σ. 2309/66.